Continental Airlinesin lento 1713

Continental Airlinesin lento 1713 oli Continental Airlinesin Yhdysvaltain maansisäinen reittilento Stapletonin kansainväliseltä lentoasemalta Denveristä Boisen lentoasemalle Idahoon. Lähtiessään Denveristä lumimyrskyssä lentoa operoinut McDonnell Douglas DC-9-14 putosi maahan lähes välittömästi nousun jälkeen. Koneessa olleista 82 ihmisestä 28 sai surmansa onnettomuudessa.
Tausta.
Lentokone oli malliltaan McDonnell Douglas DC-9-14, rekisteriltään N625TX ja valmistenumeroltaan 45726. Se toimitettiin Air Canadalle vuonna 1966, minkä jälkeen Texas International Airlines vuokrasi sen vuonna 1968 ja se myytiin Continental Airlinesille vuonna 1982. Koneella oli lennetty yhteensä 42 484 tuntia.
Lentokoneen kapteenina toimi Frank Zvonek ja perämiehenä Lee Bruetcher. Kapteeni oli palkattu yhtiöön tammikuussa 1969, ja hänellä oli lentokokemusta yhteensä 12 125 tuntia, joista 33 DC-9 -tyyppisellä koneella kapteenina. Perämies oli tullut yhtiöön saman vuoden heinäkuussa.
Tapahtumien kulku.
Lento 1713 oli myöhässä, sillä sen piti lähteä kello 12.25. Kapteeni saapui Denverin lentoasemalle kello 11.18, ja perämies oli saapunut jo edellisenä päivänä. Kapteeni lähetti ilmoituksen lennon 1713 tiedoista kello 12.00–12.30. Hän ilmoitti samalla, että hänellä on alle 100 kokemusta konetyyppinsä kapteenina, minkä vuoksi minimikorkeus laskeutuessa on 30 metriä isompi, ja näkyvyyden tulisi olla 0,8 kilometriä parempi kuin muilla. Hän kysyi myös säätietoja lentoyhtiöltä.
Yksi lentoemännistä kysyi kapteenilta, kumpi aikoisi laskeutua paluumatkalla, koska sään uskottiin olevan yhtä huono silloin, ja hän oli huolissaan uudesta perämiehestä. Miehistö sai rutiiniselvityksen lennolle kello 13.03, mutta ei pyytänyt lupaa alkaa rullaamaan kohti kiitotietä huolimatta muusta liikenteestä lentoasemalla. Tämänvuoksi lennonjohdossa ei tiedetty, että lento 1713 oli aloittanut rullaamisen, sillä lentoasemalla ei ollut käytössään myöskään maatutkaa.
Lento 1713 rullasi jäänpoistoon, joka lopetettiin kello 13.46. Miehistö käynnisti koneen kello 13.49. Samoihin aikoihin toinen Continental Airlinesin lento pyrki jäänpoistoon, muttei päässyt lennon 1713 vuoksi. Seuraavassa radiokutsussaan lennon 1713 miehistö ilmoitti rullaavansa pois jäänpoistosta, mutta lennonjohto luuli sen olevan vielä portilla. Maassa ollut ohjaaja ohjasi lennon 1713 "Airbusin" taakse, jolloin lento 1713 oli kolmantena jonossa odottamassa.
Lennon 1713 edellä ollut Continental Airlinesin lento 65 nousi ilmaan kello 14.05, jolloin kapteeni pyysi perämiestä ilmoittamaan lennonjohdolle, että he ovat seuraavia. Perämies otti yhteyttä lennonjohtoon kello 14.06 saamatta kuitenkaan vastausta. Lennonjohto luuli lennon 1713 olevan lento 594, johon se ei ollut saanut yhteyttä sen ollessa jäänpoistossa samaan aikaan. Hän opasti sen perässä olleen Continental Airlinesin lennon 875 sen ohi, ja se nousi ilmaan kello 14.12, minkä jälkeen lento 1713 opastettiin kiitotielle. Se sai lähtöluvan kello 14.14. Kone nousi ilmaan kello 14.15.30, mutta nokan nostamisen ääni loppui nopeasti, ja moottoreista kuultiin ilmavirran häiriintymisen ääniä. Kone törmäsi maahan kello 14.15.43 ja syttyi palamaan. 25 matkustajaa ja kolme miehistön jäsentä kuoli, 28 muuta sai vakavia vammoja ja 26 loukkaantui lievästi.
Onnettomuuden syyt.
Onnettomuus johtui koneeseen kertyneestä jäästä. Koska kone ei ollut ilmoittanut sen lähdöstä rullaamaan, se aiheutti sekaannusta, minkä vuoksi aikaväli jäänpoistosta lentoonlähtöön oli 27 minuuttia. Käytäntöjen mukaan jäänpoistosta saa kulua korkeintaan 20 minuuttia ennen lentoonlähtöä. Onnettomuuteen myötävaikutti myös perämiehen aiheuttama nopea nokan nostaminen.